**НАЦИОНАЛНА ЗДРАВНООСИГУРИТЕЛНА КАСА**

***София 1407, ул. “Кричим” No 1*** [***www.nhif.bg***](http://www.nhif.bg) ***тел: +359 2 9659301***

**М О Т И В И**

**към**

**проекта на Механизъм, гарантиращ предвидимост и устойчивост на бюджета на НЗОК, приложим за 2023 г. за медицинските изделия, заплащани напълно в условията на болничната медицинска помощ от НЗОК**

Причините, които налагат приемането на предложения акт, са изпълнение на императивните разпоредби на чл.45, ал.35 на Закона за здравното осигуряване, както и на §13, ал.1 от Преходни и заключителни разпоредби на Закона за бюджета на Националната здравноосигурителна каса за 2023 г. (ПЗР на ЗБНЗОК), съгласно които правомощие на Надзорния съвет на НЗОК е ежегодно да приема с решение Механизъм, гарантиращ предвидимост и устойчивост на бюджета на НЗОК, приложим за медицинските изделия (МИ), прилагани в болничната медицинска помощ, заплащани напълно от НЗОК, съобразно средствата за здравноосигурителни плащания за МИ, определени в Закона за бюджета на НЗОК за съответната година.

По същество Механизмът, гарантиращ предвидимост и устойчивост на бюджета на НЗОК, е законоустановена мярка за ограничаване на разходите на НЗОК за заплащане на напълно платените МИ, прилагани в болничната медицинска помощ. Механизмът е приложим за всички МИ, прилагани в болничната медицинска помощ, заплащани напълно от НЗОК, и за всички производители/търговци на едро с медицински изделия/техни упълномощени представители, които имат сключени договори с НЗОК за доставка на МИ. Надзорният съвет на НЗОК ежегодно приема Механизъм, съобразно заложените средства за МИ в бюджета на НЗОК.

Основният принцип, заложен в Механизма се състои в следното: Механизмът като законова мярка по чл. 45, ал. 35 от Закона за здравното осигуряване и § 13 от Преходните и заключителни разпоредби на Закона за бюджета на НЗОК за 2023 г. (ПЗР на ЗБНЗОК за 2023 г.) се прилага при надвишаване на обемите МИ, определени в Спецификацията, утвърдена с Решение № РД-НС-04-85/17.08.2022 г. на Надзорния съвет на НЗОК (Спецификацията), съгласно данните за одобрените за заплащане МИ, предоставени от електронната система на НЗОК.

Механизмът се реализира в етапа на заплащането на отчетените и одобрени за заплащане МИ от лечебните заведения за болнична медицинска помощ и се изразява в намаляване на стойността, която НЗОК заплаща за посочените медицински изделия. Чрез Механизма се елиминира възможността НЗОК да формира дефицит в бюджета си за МИ за съответната календарна (бюджетна) година.

Проектът на Механизма, гарантиращ предвидимост и устойчивост на бюджета на НЗОК за 2023 г., е съобразен с действащата през 2023 г. относима законодателна рамка:

1. **Закон за здравното осигуряване:**

В чл.45, ал.35 и ал.37 от ЗЗО, се съдържа основната нормативна уредба, регламентираща ежегодното приемане от НС на НЗОК на Механизъм, гарантиращ предвидимост и устойчивост на бюджета на НЗОК и Методика по прилагането му, съобразно средствата за медицински изделия в болничната медицинска помощ, заплащани напълно на производители/търговци на едро с медицински изделия, установени в ЗБНЗОК за съответната година; обхват на Механизма – отнася се само за медицински изделия, прилагани в болничната медицинска помощ, реимбурсирани напълно от НЗОК, и спрямо всички производители/търговци на едро с медицински изделия; сключването на договори с НЗОК, с включени клаузи за прилагането на механизма, като условие за заплащането на МИ; същността на механизма и целите, които законът си поставя с неговото регламентиране – ограничаване на разходите на НЗОК за тези МИ над предвидените бюджетни средства.

Единствената част от законодателната уредба в чл.45, ал.35 от ЗЗО, която е неприложима към Механизма за 2023 г. и за Методиката по прилагането му, е тази, регламентираща крайния срок за тяхното ежегодно приемане – не по-късно от 31 януари на годината. Това е така, тъй като посочения краен срок е предвиден за случаите, когато ЗБНЗОК за съответната година е приет в законоустановеният срок – до края на предходната година, действа от 1 януари на текущата година, а Механизмът и Методиката за текущата година се приемат след обнародването на бюджетния закон. За 2023 г. ЗБНЗОК за 2023 г. не бе приет в обичайните срокове за приемане на бюджетните закони, поради което не бе налице и правно основание за приемане на Механизма за 2023 г. и на методиката за прилагането му в срок до 31 януари 2023 г.

1. **Закона за бюджета на Националната здравноосигурителна каса за 2023 г.:**

а) чл.1, ал.2, ред 1.1.3.6., установяващи параметрите на здравноосигурителните плащания за МИ, прилагани в болничната медицинска помощ, които НЗОК заплаща извън стойността на оказваните медицински услуги;

б) §13 във връзка с §18 от Преходните и заключителни разпоредби на ЗБНЗОК за 2023 г., регламентиращ изричен, само за 2023 г. краен срок, в който Надзорния съвет на НЗОК следва да приеме Механизъм за 2023 г. и Методика по прилагането му, които да влизат в сила от датата на обнародване в „Държавен вестник“ на ЗБНЗОК за 2023 г. – 1.08.2023 г. Срокът за приемане на посочените актове е едномесечен от обнародването на бюджетния закон, който срок изтича на 1.09.2023 г.;

в) § 13, ал. 3 от ПЗР на ЗБНЗОК за 2023 г. постановява, че: „Медицинските изделия по чл. 45, ал. 37, т. 1 от Закона за здравното осигуряване, за които не са сключени договори или допълнителни споразумения в срока по ал. 2, не се заплащат от НЗОК. За тези медицински изделия за периода на заплащането им от НЗОК през 2023 г. се прилагат действащите през периода до обнародването на този закон в „Държавен вестник“ механизми, гарантиращи предвидимост и устойчивост на бюджета на НЗОК. Следователно, до 1 август 2023 г., когато влиза в сила ЗБНЗОК за 2023 г., за посочените МИ се прилага действащия към момента Механизъм, т.е. приетият през 2022 г.

**3. Закон за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.:**

а) §5 от Преходните и заключителни разпоредби на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.:

На основание § 5 от горецитирания закон, за периода от 01.01.2023 г. до приемането на ЗБНЗОК за 2023 г., се прилага Механизма за 2022 г. и Методиката за прилагането му.

Целите, които се поставят с предложения проект на Механизъм за 2023 г., са функция на тези, заложени в законовата уредба, регламентираща Механизма – да се ограничи в максимална степен възможността за превишаване на бюджетните средства на НЗОК за тези МИ, като по този начин се гарантира, че разходите за МИ ще бъдат контролирани. По този начин се намалява опасността от генериране на дефицит, който да доведе до липса на финансови средства за заплащане лечението на здравноосигурените лица с тези МИ.

За прилагането на новата уредба не са необходими финансови или други средства.

Проектът на Механизъм за 2023 г., като основни принципи и философия, е изготвен по аналогия на приетият от НС на НЗОК и прилаган за 2022 г. Механизъм, гарантиращ предвидимост и устойчивост на бюджета на НЗОК, който вече е доказал своята ефективност.

Извън това, предвид обстоятелството, че съгласно относимото законодателство за една част от 2023 г., като времеви период се прилага Механизма за 2022 г., приет от Надзорния съвет на НЗОК с Решение № РД-НС-04-25/09.03.2022 г. (за периода от 1.01.2023 г. до 31.07.2023 г.), а за останалата част (за периода от 1.08.2023 г. до 31.12.2023 г.) ще се прилага Механизма за 2023 г., е закономерно, логически оправдано и целесъобразно Механизма за 2023 г. да е напълно идентичен като условия, правила, процедури и стъпки с този за 2022 г.

За прилагане на Механизма се изготвя методика, която се приема от НС на НЗОК.

Методиката се изготвя в съответствие с приложимата нормативна уредба, принципите и правилата, установени в Механизма за 2023 г., и има за цел да осигури законосъобразното прилагане на акта и на сключените на основание чл. 45, ал. 37 от ЗЗО договори между НЗОК и производителите/търговците на едро с МИ/техни упълномощени представители за 2023 г.

След извършен анализ за съответствие с правото на Европейския съюз се установи, че обществените отношения, предмет на проекта за тази наредба, не са регламентирани в европейското законодателство.

Уредбата на обществените отношения, предмет на проекта на Механизъм, е въпрос на национално решение и е от компетентността на отделените държави членки. Това произтича от разпоредбата на чл. 168, §7 от Договора за функциониране на Европейския съюз, която предвижда изключителна компетентност на държавите-членки по определяне на здравната им политика и организирането и предоставянето на здравни услуги и медицински грижи.

С оглед спазване на чл. 77 от Административнопроцесуалния кодекс, проектът на Механизма за 2023 г. и на методиката за прилагането му ще бъдат публикувани на интернет страницата на НЗОК, за срок от календарни 5 дни, съгласно решение на НС на НЗОК № РД-НС-04-63/23.08.2023 г., през които всяко заинтересовано лице ще може да представи становища, предложения и възражения по тях. Впоследствие НС на НЗОК ще приеме окончателно актовете, след като обсъди проектите заедно с представените становища, предложения и възражения.

На основание §5 от Преходните и заключителни разпоредби на Закона за нормативните актове, проектите на Механизма за 2023 г. и на Методиката за прилагането му не подлежат на обществени консултации, поради което няма да се публикуват на Портала за обществени консултации. Това е така поради обстоятелството, че същите са подзаконови нормативни актове, издавани от орган – Надзорния съвет на НЗОК, който не е предвиден в Конституцията на Република България.